Julian Wintle

Francis Julian Wintle (* 17. Oktober 1913 in Liverpool, † 8. November 1980 in Brighton) weer en britischen Filmproduzent.

 Leven 
Julian Wintle weer boren as de Söhn vun Francis Edward Wintle, de de Viez vun’t Walton-Gefängnis in Liverpool weer, un den sien Fro Irene Ridley. Opwassen is he in’t Herrenhuus vun sien Vadder un güng later in’t Winton House, Berkhamsted, un denn in Durham na School. Wintle hett ünner Hämophilie (Blöderkrankheit) leden – en Krankheit, bi de ok lütte Sehren nich ophöört to blöden un to’n Dood föhren künnt. To de Tiet weer de Krankheit noch kuum utforscht un verstahn. Prägt hett em, dat he Sünnavends nachts jümmers Filmen kieken de. As he en Artikel vun en bekannten Filmkritiker lest harr, hett he beslaten, en Loopbahn in’t Filmgewarf antostüern. Na de Scholl hett sik op en nee anboden Kurs beworven un weer een vun blots twee Studenten, de dissen kortlevigen Kurs goot afslaten hett. In de Beaconsfield Studios hett he denn as Filmeditor arbeit un dorna in de Welwyn Garden City Studios.

As he 26 Johren oolt weer, is de Tweete Weltkrieg utbroken. Mit sien Krankheit keem he för den Wehrdeenst natürlich nich in Fraag, so dat he eerst keen Arbeit mehr harr. Opletzt künn he för sik denn aver en Steed in’t Ümfeld vun de BBC torecht bedeln, so dat he in’t Produkschoonsgewarf blieven künn. Eenmol hett he sik mit Country Town (1945) ok as Speelbaas versöcht, weer dormit aver nich recht tofreden. Liekers is dorbi sien Vermögen as Filmemaker düütlich worrn un he kreeg de Mööglichkeit in de Produkschoon to arbeiten. Sien eersten Speelfilm weer The Dark Man. 1951 kreeg he denn en Anbott, in de bekannten Pinewood Studios to arbeiten. dor is ünner annern The One That Got Away entstahn, mit den he aver in düütschland veel mehr Spood harr as in Grootbritannien sülvst. So güng he wedder weg vun Pinewood un keem 1958 – as Filmproduzent – torüch na de Beaconsfield Studios.

Faken stünn he ünner Kritik, vun wegen dat he en teemliche Tall vun minnerwertige Produkschonen maken de. Man, as Grund geev he an, dat disse Produkschonen en praktischen Grund harrn, neemlich dat mit finaziell spoodrieke „B-Produkschonen“ de beteren – un dorüm düreren – Produkschonen överhaupt eerst mööglich weern. In disse Tiet hett he de eerste vun sien beiden Feernsehregen, The Human Jungle, produzeert, de vör allen in de USA Spood harr. Beaconsfield müss 1963 denn aver dichtmaken, as Wintle wegen en blödig Magensweer nich mehr arbeiten künn un meist doodbleven weer un sien Partner, Parkyn, in’n Rohstand gahn is. Dorna aver kreeg Wintle en överraschen Anbott ut de Pinewood Studios. 

De Gewarfsföhrer vun ABC Television harr sik Wintle utkeken as Produzent vun de Feernsehreeg The Avengers, meten an de Gööd vun sien eerste Feernsehreeg un annere Produkschonen ut de Beaconsfield-Tiet. De hett sik denn foorts en Koppel vun Lüüd dorto söcht, as Brian Clemens, Albert Fennel un den Filmkomponisten Laurie Johnson. He sorg denn ok dorför, dat de Feernsehreeg ok na de USA verköfft warrn schüll un weer ok mitverantwoortlich dorför, dat Diana Rigg in de Reeg hollt worrn is. Na en Reeg vun Krankheiten hett he Pinewood wedder verlaten un müss sik nu eerstmol ’n lange Tiet schonen. Liekers beteken he disse Tiet as de Spoodriekste in sien Loopbahn, as he mit The Avengers en groten finanziellen Spood harr.

Mit sien Loopbahn güng dat na un na to Enn, sünners ok, as sien Gesundheit jümmers slechter weer. He künn kuum noch alleen lopen, kreeg jümmers wedder Blöden unn opletzt hebbt ok sien Neren verseggt. Sien fasten Willen hebbt em noch en Tiet an’t Leven hollen, man an’n 8. November 1980 is Wintle denn doodbleven an de Naklapp vun en Blöden in’n Brägen. Wintle weer verheiraat mit de Schrieversche Anne Francis, mit de he twee Söhnen harr. Sien Weetfro hett in de 1980er Johren en Book över em schreven.http://deadduck.theavengers.tv/wintlebook.htm

 Produkschonen (Utwahl) 
 Johr Originaltitel dt. Titel 1951 The Dark Man Der Mann in Schwarz 1952 Hunted Ein Kind war Zeuge 1955 Passage Home Eine Frau kommt an Bord 1957 The One That Got Away Einer kam durch 1959 The White Trap Die weiße Falle 1960 Circus of Horrors Der rote Schatten 1961 House of Mystery Das Landhaus des Dr. Lemming 1961 Payroll Schmutziges Geld  1961 The Man in the Back Seat Der Tod fährt mit 1962 The Fast Lady O Darling – was für ein Verkehr 1964 Father Came Too! Ach, du lieber Vater 1963-64 The Human Jungle, Feernsehreeg — 1965-67 The Avengers, Feernsehreeg Mit Schirm, Charme und Melone 1971 The Firechasers Jagd durchs Feuer 1972 Madam Sin In den Fängen der Madame Sin 1973 The Belstone Fox Der Fuchs von Belstone

 Utteken 
Wintle hett keen Filmpries winnen künnt, man he weer 1967 eenmol för den Emmy in de Kategorie Rutragen dramaatsch Feernsehreeg nomineert för de Reeg The Avengers.

 Literatur 
 Anne Francis: Julian Wintle: A Memoir, Dukeswood, 1986, ISBN 978-0951262405

 Borns 
 Biografie op „The Avengers Forever“

 Weblenken 

Kategorie:Mann
Kategorie:Börger von Grootbritannien
Kategorie:Filmproduzent
Kategorie:Boren 1913
Kategorie:Storven 1980